สลากลุ้นขายหวยปกติงวด1มิ.ย.
บอร์ดสลากนัดถก 29 เม.ย. กลับมาขายตามปกติงวด 1 มิ.ย. ยืนยันออกรางวัล 16 พ.ค.ตามปกติ
28 เม.ย. 2563

นายพชร อนันตศิลป์ อธิบดีกรมสรรพสามิต ในฐานะประธานกรรมการสลากกินแบ่งรัฐบาล เปิดเผยว่า ในวันที่ 29 เม.ย.2563 จะมีการประชุมคณะกรรมการสลากกินแบ่งรัฐบาล โดยมีวาระสำคัญคือ จะเห็นควรให้มีการขายสลากกินแบ่งรัฐบาลในงวดวันที่ 1 มิ.ย.2563 หรือไม่ หลังจากที่ ไม่มีการขายสลากมา 3 งวด คือวันที่ 16 เม.ย.2563 , 2 พ.ค.2563 และ 16 พ.ค.2563 ก็ต้องรับฟังเหตุผลของคณะทำงานว่า ขณะนี้สถานการณ์การแพร่ระบาดโควิด-19 เป็นอย่างไร และถ้าเปิดให้มีการขายสลากตามปกติแล้วจะมีผลกระทบอะไรหรือไม่
ส่วนสลากกินแบ่งรัฐบาลงวดวันที่ 1 เม.ย.2563 ที่มีการเลื่อนออกรางวัลมาแล้ว 3 ครั้ง คือ วันที 1 เม.ย.2563 , 16 เม.ย. 2563 และ 2 พ.ค.2563 ยืนยันว่าจะกลับมาออกรางวัลตามปกติในวันที่ 16 พ.ค.2563 โดยที่ประชุมคณะกรรมการสลาก จะไม่มีการหารือ เพื่อขอเลื่อนการออกรางวัลออกไปอีก
รายงานข่าวจากสำนักงานสลากกินแบ่งรัฐบาล เปิดเผยว่า ในการประชุมคณะกรรมการสลากฯ รอบนี้ จำเป็นต้องมีการหารือเรื่องแผนการกลับมาขายสลากตามปกติ เนื่องจาก เมื่อมีการออกรางวัลในวันที่ 16 พ.ค.2563 ไปแล้ว ส่งผลให้จะไม่มีสลากขายในตลาด มีผลกระทบต่อผู้ค้า ต้องว่างงาน ไม่มีรายได้ ซึ่งหากคณะกรรมการเห็นชอบ ก็จะมีการเปิดให้จองซื้อในช่วงต้นเดือน พ.ค. เพื่อให้สามารถรับสลากงวดวันที่ 1 มิ.ย.2563 ไปขายได้ในช่วงวันที่ 17-18 พ.ค.2563
ทั้งนี้ จากการประเมินสถานการณ์การระบาดของโควิด-19 ขณะนี้มีแนวโน้มดีขึ้น อย่างไรก็ดี หากที่ประชุมเห็นชอบแนวทางการกลับมาขายสลากใหม่ ก็ต้องมีการวางระเบียบผู้ค้า ไม่ให้เกิดความเสี่ยงต่อโรคระบาด ตามหลักการเว้นระยะห่างทางสังคม (Social Distance) มีการย้ำกับคนขายให้ใส่หน้ากาก เน้นทำความสะอาดแผง มีเจลแอลกอฮอล์ล้างมือให้บริการผู้ซื้อ เป็นต้น
อย่างไรก็ตาม หากมีการเปิดขายสลากในงวดวันที่ 1 มิ.ย. 2563 ตามปกติแล้วพบว่า สถานการณ์แพร่ระบาด กลับมามีความรุนแรง มีผู้ติดเชื้อเพิ่มขึ้น ในแต่ละจังหวัดมีความเสี่ยงเพิ่มขึ้น คณะกรรมการสลากก็พร้อมพิจารณา เลื่อนการออกรางวัลในงวดวันที่ 1 มิ.ย. ออกไปได้ เช่น กรณีงวดวันที่ 1 เม.ย.2563 ที่มีการเลื่อนออกรางวัลไป 3 งวด แต่เบื้องต้นขอให้มีสลากอยู่ในตลาดก่อน เพื่อให้คนยังมีอาชีพ มีรายได้